STRÁŽSKE. Na výročie storočnice zjavenia sa Fatimskej Panny Márie v Strážskom pribudla nová drevená socha ako pokračovanie projektu Občianskej iniciatívy Zemplína Anjel v meste a na dedine.
Tentokrát drevorezbu umiestnili v rímskokatolíckej farnosti Strážske a 13. mája ju aj slávnostne vysvätili.
Už vtedy aktivisti spolu s rezbárom Petrom Lukčom sľúbili, že areál ešte zveľadia, k soche mala pribudnúť lavička.
"Trochu to síce trvalo, ale už je tam a my sa z nej veľmi tešíme," hovorí Patrik Magdoško z Občianskej iniciatívy Zemplína, ktorý je nielen autorom nápadu vyrezávať anjelov pre radosť ľudí v našich mestách a obciach, ale aktívne prikladá ruku k dielu zakaždým, keď rezbár tvorí niečo nové.
Príbeh píše život sám
"K tejto lavičke mám dvojnásobne osobitý vzťah. Je totiž z orecha, ktorý zasadila moja babička," hovorí Patrik.
Iniciatívni mladí ľudia žiadali od mesta drevo z gaštanov, ktoré Technické služby vyrúbali v katastri mesta ešte v máji.
Odpoveď podľa Magdoška dodnes neprišla, tak si museli pomôcť sami.
"Svoju prácu vkladáme do tohto projektu grátis, slúžiť to bude tým, čo prídu do kostola, teda širokej verejnosti, len to drevo sme chceli využiť mestské."
Nakoniec to zariadil osud sám.
"Moja babka mala k orechu vo svojej záhrade veľmi vrúcny vzťah, nikdy by nedovolila, aby ho vyrezali, ale zomrela a búrka strom vyvrátila. Rozhodli sme sa ho teda takto zrecyklovať. Určite by sa potešila, keby to videla."
Lavičky mali byť pôvodne dve, vyšlo zatiaľ len na jednu, ale určite to tak nezostane.Prečítajte si tiež: Prečítajte si tiež:
Aktivity pokračujú, dobro sa znásobuje
Z dreva pod rukami Petra Lukča a jeho pomocníkov nevznikajú len anjeli, aj keď pôvodný zámer bol práve takýto.
Už socha Fatimskej Panny Márie bola malým vybočením, ale každým dňom pribúda aj množstvo prozaickejších aktivít.
"Pre jednu materskú školu v Strážskom sme teraz vyrobili 30 lavičiek. Uspeli v projekte, dostali 1000 eur, ale vyšlo im len na materiál, tak sme to urobili zadarmo. A vyrezali sme im na školskom dvore aj motýľa, pre radosť," opisuje Patrik ako vyzerá leto aktivistu.
Už v piatok začali rezbári pracovať na dvoch veľkých sochách, ktoré budú krášliť areál jednej z michalovských základných škôl.